Syfers van politieke asielsoekers bekend gemaakAaron Motsoaledi. Foto: ANA Die omvang van die getal buitelanders wat in Suid-Afrika wettig om politieke asiel aansoek doen, blyk uit ’n reeks vrae wat parlementslede van verskillende politieke partye aan die minister van binnelandse sake, dr. Aaron Motsoaledi, gestel het. Die vrae is gestel deur Liezl van der Merwe (IVP), Joe McGluwa (DA) en Vuyani Pambo (EFF). Daaruit blyk dit dat daar tans 184 976 wettige asielsoekers in Suid-Afrika is. Die lande waaruit die meeste van hulle kom, is Ethiopië met 50 135, die Demokratiese Republiek van die Kongo met 34 754, Bangladesj met 27 243, Zimbabwe met 14 861 en Pakistan met 9 383. Motsoaledi het ook aangekondig dat 24 266 ongedokumenteerde immigrante die afgelope jaar na hul lande van herkoms gedeporteer is, grootliks danksy beter gebruik van biometriese inligting en beter samewerking van wetstoepassingsagentskappe. Die aanvaarding van die Wetsontwerp op die Grensbeheeragentskap behoort volgens Motsoaledi ook daarmee te help. Diegene wat gedeporteer is, sluit in 11 863 van Mosambiek, 5 334 van Zimbabwe, 3 001 van Malawi, 2 643 van Lesotho, 357 van Tanzanië, 324 van Swaziland en 203 van Nigerië. Die aantal mense aan wie wettig asiel verskaf is in Suid-Afrika het die afgelope tien jaar drasties afgeneem. Waar dit in 2009 op 157 204 gestaan het, was dit verlede jaar 18 104. Die redes hiervoor is nie verskaf nie. Die afname blyk duidelik uit die syfers vir die afgelope vyf jaar. In 2014 is aan 75 733 mense wettige asiel verskaf, in 2015 aan 60 640, in 2016 aan 41 241, in 2017 aan 27 980 en verlede jaar aan 18 104. Die lande waaruit die meeste mense kom wat die afgelope tien jaar politieke asiel ontvang het, is Somalië met 36 512, die Demokratiese Republiek van die Kongo met 25 953, Ethiopië met 18 022, Kongo-Brazzaville met 4 859 en Zimbabwe met 3 432. Motsoaledi het die asielproses verduidelik as synde dat mense om politieke asiel aansoek moet doen op een van vyf plekke – in Musina (Messina), Kaapstad, Pretoria, Port Elizabeth of Durban. Dit word hanteer deur die departement van binnelandse sake en die Verenigde Nasies se hoë kommissariaat vir vlugtelinge. Geen huisvesting of geboortesertifikate word vir vlugtelinge verskaf nie, maar geboortesertifikate word wel verskaf vir hul kinders wat in Suid-Afrika gebore word, het Motsoaledi gesê.